Suid Afrikaanse Nuus Thread - Page 145 - Stormfront
01-27-2007, 01:07 AM #1441
Bekendes is keelvol vir misdaad
KAAPSTAD. – Bekendes in Suid-Afrika sê nou genoeg is genoeg. Die misdaaddraak se nek moet omgedraai word.
Dit volg op Woensdagaand se aanval op die legendariese Afrikaanse sanger en liedjieskrywer Anton Goosen op sy plaas.
Goosen is met 'n vuurwapen aangerand, geskop en rondgepluk.
Dit gaan egter nie vir bekendes oor die aanval op een van hul kollegas nie, maar oor die vrees en bewing waarin landsgenote daagliks moet leef weens die misdaadvlaag wat die land verlam.
Vinette Ebrahim, bekend vir haar rol as Charmaine in 7de Laan, sê sy is nou "meer as gatvol".
"Nog 'n nuttelose, gewelddadige aanval wat die koerante gehaal het. En Suid-Afrika karring met 2010. Nuwe rookwette word gemaak wat ons land gaan red van siektes en dood. Die enigste siekte wat ons land beset, val op dowe ore."
Volgens haar skep die regering die illusie dat "als oukei is".
"Asseblief, Thabo Mbeki, luister na jou mense voordat dit te laat is. Wie nog? Wat gaan dit nog vat? Kan die mense nie wakker word nie?"
Sy sê dit is die gewone mense op straat wat gemoor en beroof word. "Dit is net die bekendes wat die koerante haal. Wat van die duisendes wat nie in die koerant beland nie?"
Kurt Darren, wat al twee keer onder rowers deurgeloop het, sê hy sal by enige ding betrokke raak wat misdaad sal probeer stuit.
"Waar ons (bekendes) gebruik kan word, is om iets in mense wakker te maak. Dit (misdaad) gebeur met almal."
Volgens hom moet misdadigers swaarder gestraf word.
"Die doodstraf is 'n baie sensitiewe ding. Maar ek het al die oë van moordenaars gesien. As hulle die doodstraf sou kry, sal dit niks aan my doen nie.
"Laat die straf die oortreding pas. Ek weet dit is baie harde woorde, maar dit is hoe dit is."
Hy sê as bekendes onder misdaad deurloop, is dit hoofnuus, "maar dit gebeur elke dag 'n duisend keer".
Die voorsanger van die rockers Fokofpolisiekar, Francois van Coke, het gesê dit "sal cool wees as ons betrokke kan raak".
"Ons sal dit ondersteun, maar niemand doen eintlik iets nie. Almal voel maar net apaties. Daar is beslis iets wat gedoen kan word, maar iemand moet die leiding neem."
Die sanger Adam Tas, wat sy Stop die Moorde-toer vir Maart beplan, het enigeen genooi om deel van die projek te word.
"Ek wil 'n uitnodiging rig aan almal om hul voet dwars te sit en te sê tot hier toe en nie verder nie."
Hy sê bekendes moet begin praat oor misdaad, omdat die regering skynbaar nie die publiek hoor nie.
01-27-2007, 01:18 AM #1442
Sersant verhoor oor prostituut
PRETORIA. – Die oorskot van 'n jong Burundese prostituut, wat na bewering deur 'n Suid-Afrikaanse soldaat verkrag en vermoor is, was só ontbind dat 'n patoloog geen oorsaak van dood kon bepaal nie.
Hy kon verder weens 'n gebrek aan weefsel ook nie bepaal of sy enige nekbeserings, wat met verwurging of versmoring verband hou, gehad het nie.
Prof. Gert Saayman, hoof van die Universiteit van Pretoria (UP) se forensiese departement, het gister getuig in die verhoor van sers. Flippie Venter (34). Hy staan in die militêre hof Thaba Tswhane tereg op aanklagte van moord en verkragting van 'n Burundese prostituut, me. Therése Nkeshimana (14), in 2004.
Venter, 'n lugmagsoldaat, is reeds tot tien jaar tronkstraf gevonnis nadat hy sy twee jong kinders verlede jaar doodgeskiet en sy vrou gewond het.
Saayman het gister gesê hy kon eers ses weke ná die prostituut se dood die oorskot wat familie aan die weermag uitgewys het, ondersoek.
Venter, 'n BBP-beskermingsoldaat, het die prostituut na bewering ná 'n nag van brassery doodgewurg nadat sy glo nie met hom wou seks hê nie.
Haar lyk is die volgende oggend onder 'n boom in Bujumbura gevind. Sy is egter voor sononder begrawe, terwyl nadoodse ondersoeke nie as 'n reël in dié land gedoen word nie.
Adv. Patrick Loots het vervolgens gesê daar is 'n dispuut of dit die vrou wat in Venter se geselskap gesien is se lyk onder die boom was en of die lyk wat opgegrawe is, dié van Nkeshimana is.
Nkeshimana, 'n weeskind, het geen geboortesertifikaat gehad om haar ouderdom te bepaal nie.
01-27-2007, 01:21 AM #1443
Spanning neem toe in landbou
PRETORIA. – Die vertrouensbreuk tussen me. Lulu Xingwana, minister van landbou en grondsake, en die TLU en Agri SA is op só 'n spits gedryf dat dit op die agenda van die president se werkgroep is.
Mnr. Lourie Bosman, president van Agri SA, sê pres. Thabo Mbeki is reeds van die begin van Desember af op die hoogte gehou van die spanning tussen die twee unies en die minister. Dié spanning het gister hier verder vererger toe Xingwana volgens die TLU die unies in 'n "landbouhinderlaag" gelei het.
Die TLU en Agri SA het 'n vergadering met Xingwana belê waar hulle oplossings vir die probleme tussen hulle wou soek.
Die verhouding tussen die unies en Xingwana het begin versleg toe die minister veralgemenings in die openbaar gemaak het oor boere wat hul werkers mishandel.
Sy het op Vrouedag en in haar Kersboodskap dié bewerings herhaal. Xingwana het gesê vroulike werkers word verkrag, boere ontslaan werkers sonder rede en werkers word mishandel.
Die unies het 'n klag by die Menseregtekommissie (MRK) ingedien. Die twee unies het nie gister se vergadering bygewoon nie toe hulle agterkom verskeie nieregeringsorganisasies is ook daarheen genooi. Bosman sê hulle stel nie belang in 'n vergadering waar hulle deur nieregeringsorganisasies beskuldig gaan word en hulle nie hulself kan verdedig nie.
"Sy (Xingwana) is op 'n politieke speelveld en het alliansies gevorm met aktivistiese groepe."
Xingwana het ná die vergadering gesê dit is belê met al die belanghebbendes sodat die uitdagings van afsettings, mishandeling van plaaswerkers en die onlangse plaasaanvalle bespreek kon word.
"Ons het met kommer kennis geneem van Agri SA en die TLU se besluit om nie aan die vergadering deel te neem nie," het sy gesê.
Volgens Xingwana kon sy nie alleen met die twee unies vergader nie, omdat dit 'n "verskriklike presedent" sal skep as sy van die ander unies moet vra om die vergadering te verlaat.
Xingwana het gesê dat sy nie haar uitsprake met die twee unies gaan bespreek voordat die MRK-ondersoek voltooi is nie, omdat sy nie "parallelle ondersoeke" wil hê nie.
Mnr. Jody Kollapen, voorsitter van die MRK, sê hulle het gister Xingwana se antwoord op die bewerings teen haar gekry. "Ons gaan probeer om die ondersoek so gou as moontlik te voltooi."
Mnr. Bennie van Zyl, hoofbestuurder van TLU SA, sê Xingwana se "ongegronde en ongesubstansieerde aantyging" kan onberekenbare skade aan potensiële afsetgebiede, veral in die buiteland, aanrig.
Die twee unies het gister hul onderskeie hoofbestuurders na die vergadering gestuur in 'n poging om die dooie punt op te los.
01-28-2007, 01:26 AM #1444
Boere stap uit vergadering met minister
Die ergste breuk tussen wit boere sedert die ANC in 1994 begin regeer het, heers sedert Vrydag nadat landbouleiers uitgestap het uit 'n vergadering met die omstrede minis-ter van landbou, me. Lulu Xingwana.
Ekonome, boerderykenners en gemeenskapsleiers het gister gesê die breuk wek groot kommer. Dit kan die ekonomie skaad en verhoudinge in landelike gebiede beduiwel.
Ampsdraers van Agri SA en TLU SA sê Xingwana het hulle Vrydag in 'n "politieke hinderlaag" gelei. Sy het gereël dat talle verteenwoordigers van gemeenskaps- en ander organisasies die vergadering bywoon wat hulle aangevra om die spanning te bespreek. Hulle wou 'n vergadering net vir landbou-organisasies gehad het.
Prof. Johan Willemse, landbou-ekonoom aan die Universiteit van die Vrystaat, sê Xingwana se optrede en houding "dui op 'n onvermoë om noodsaaklike verhoudings met die landbousektor op te bou".
"Sy is besig met haar eie politieke speletjie en in die proses skep sy geweldige wantroue wat skade aanrig in die landbousektor," sê Willemse.
Mnr. Dave Steward, uitvoerende hoof van die FW de Klerk-stigting, sê die minister se uitsprake het bygedra tot vyandigheid teenoor boere.
"Die onlangse moord op mnr. Ken Eva, wat op die plaas New Ventures by Eshowe in KwaZulu-Natal vermoor is, toon hoe belangrik dit is om nie die haatvure met onverantwoordelike stellings aan te blaas nie."
Mnr. Frans Cronjé, hoof van ontwikkeling by die Suid-Afrikaanse Instituut vir Rasseverhoudinge (SAIRV), sê boere is met reg kwaad omdat Xin-gwana hulle as "monsters" uitbeeld wat hul werkers onregverdig behandel en van hul plase afgooi.
Hy sê die konflik wat geskep word deur haar ongegronde uitsprake, haar departement se stadige vordering met grondhervorming en die regering se onbeholpe hantering van plaasaanvalle het 'n erg nadelige uitwerking op die sektor.
Mnr. Jacob de Villiers, uitvoerende direkteur van die Afrikaanse Handelsinstituut, sê die minister het verhoudings vertroebel met haar omstrede Kersboodskap verlede jaar aan boere en nou ly die hele land daaronder.
"Sy moet sorg dat kommunikasie weer tussen haar en die boere vloei. Daar kan net vordering gemaak word as daar samewerking tussen die minister en die landbousektor is."
Mnr. Jody Kollapen, voorsitter van die Menseregtekommissie, sê die kommissie se ondersoek oor geweld op die platteland toon wel dat menseregtevergrype op plase voorkom en dat ras steeds 'n rol daarin speel.
Hy sê dit kan moontlik aangevuur word deur die grondhervorminsproses, wat 'n "ontsettend emosionele kwessie" is vir alle gemeenskappe.
Xingwana het ná die mislukte vergadering gesê sy was bereid om tien minute aan die boere alleen af te staan. Sy is ook bereid om met alle rolspelers in die bedryf te praat.
Die ander organisasies wat die vergadering sou bywoon, deel haar kommer oor die mishandeling van plaaswerkers, het sy gesê.
01-28-2007, 01:42 AM #1445
Huisrooftogte neem toe in Pretoria
Daar gaan omtrent nie 'n dag verby dat roofbendes nie op huise in die Pretoria-gebied toeslaan nie.
Die koerante is vol daarvan en op die amptelike webwerf van die polisie staan dit swart op wit: verlede jaar het nie minder nie as 1 222 aanvalle net op wonings in Pretoria plaasgevind.
Van die ergste voorvalle is 'n vrou wat in haar huis in Kilnerpark doodgewurg is, 'n man wat in die oprit van sy huis in Menlopark doodgeskiet is en 'n man van Centurion wat 'n inbreker in sy huis doodgeskiet het.
"Daar is baie verskillende bymotiewe vir rowers," sê dir. Govindsamy Mariemuthoo, Gautengse polisiewoordwoerder. Sommige booswigte wil net steel en gebruik min geweld, ander gaan tot die uiterste en verkrag en vermoor hul slagoffers.
"In baie gevalle staan huise in veral sekuriteitskomplekse se deure oop terwyl die inwoners sit en televisie kyk," sê kapt. Colette Weinbach van die Brooklynse polisiestasie. "Inwoners in sulke komplekse het 'n vals gevoel van veiligheid en dan word hulle deur rowers oorval.
"Dikwels het huise nie diefwering op die tweede verdieping nie, wat dit makliker maak vir rowers om toegang tot die huis te kry. Mense moet ook nie die geblaf van honde ignoreer nie."
Weinbach sê rowers merk huise met alledaagse rommel soos koeldrankbottels, klippe of boomtakke. Sulke tekens dra verskillende boodskappe oor en maak dit makliker vir die booswigte om op spesifieke huise toe te slaan.
"Mense moet daagliks die strate om hul huise skoonmaak," sê Weinbach. "Verdagte voertuie en optrede moet aangemeld word om ons te help om probleemgebiede te identifiseer."
Die polisie vind dit soms moeilik om by huise uit te kom waar 'n aanval plaasgevind het omdat dit swak gemerk of belig is. Bewusmaking en opleiding van die gemeenskap, die betrokkenheid van die metropolisie en helikopterpatrollies is alles metodes wat die polisie inspan om aanvalle by woonhuise te bekamp.
Maar volgens me. Antoinette Louw, senior navorser by die Instituut vir Sekerheidstudies, moet die polisie meer doen om toepaslike inligting in te samel en die publiek toe te rus met nuttige voorkomingstappe.
"Voordat die polisie inligting ontleed en patrone bepaal, kan hulle nie doeltreffend help om aanvalle by huise te voorkom nie," sê sy. "Dit blyk dat huise langs natuurreservate en riviere die grootste risiko loop om die teiken van misdadigers te word.
"Die beste voorkomingsmaatreël is goeie toegangsbeheer. Alarmstelsels en private sekuriteit is duurder, maar ook 'n goeie manier om misdaad te verminder."
Die minister van veiligheid en sekuriteit, mnr. Charles Nqakula, het verlede jaar in die parlement gesê georganiseerde misdaad speel 'n groot rol in Suid Afrika. Hy het ook gesê misdadigers beweeg oor die landsgrense heen en hulle kom veral van Zimbabwe en Mosambiek.
"Onwettige immigrante is gewoonlik nie in die polisie se databasis nie en dit is moeilik om sulke misdadigers vas te trek," sê Louw. "Suid-Afrika se grense is lank en dit sal meer as goeie grensbeheer verg om die probleem op te los."
01-28-2007, 01:47 AM #1446
'n Brandweerman wie se gesin die afgelope week in 'n gru-ongeluk op die Weskuspad uitgewis is, het aan familielede gesê hy sien nie kans om terug te keer werk toe nie.
Mnr. Clint Burgers (37) het sy vrou van sewe jaar, Baverly (34), hul twee kinders, Dean (7) en Lisa (4), en sy pa, Norman (75), op die R27 naby die Koeberg-kragsentrale verloor.
Hulle was na mnr. Burgers se suster mev. Patricia Gelant onderweg toe 'n minibus-taxi wat 'n motor wou verbysteek in hul motor vasgejaag het.
'n Insittende van die taxi, mnr. Lungisile Mlanjeni (35) van Vredenburg, is ook dood.
"Clint sê dat sy werk hom altyd sal herinner aan die trauma waarin sy gesin gesterf het," het sy ander suster, mev. Judith Turner, aan Kaap-Rapport gesê.
"Ons gaan hom terugbring huis toe. Hy moet sy vrese in die gesig kom kyk," sê Gelant egter.
Mnr. Burgers, wat by die Kuilsrivier-brandweerstasie gestasioneer is, is in die Milnerton-hospitaal. Volgens sy susters glo hy dat sy "fris liggaam" hom gered het. Dele van sy kakebeen is vergruis en sy linkerarm is op drie plekke gebreek.
Turner vertel dat die gesin op die rand van 'n nuwe begin gestaan het: "Clint het so pas die huis in Jacarandastraat, Uitsig, gekoop nadat hulle die afgelope sewe jaar huise in Belhar en Ravensmead gehuur het. Hy het al die sitkamer se teëls laat insit."
"Gister het die vrou wat die nuwe gordyne wou bring, gebel. Ek het gesê dat die vrou van die huis nie meer daar is nie. . .In die sitkamer staan die burnt orange sitkamerstel. Dit het gister gekom."
"Baverly sal dit nooit sien nie."
Mev. Burgers het onlangs uit haar werk in 'n speelgoedfabriekswinkel bedank om heeltyds by haar kinders te wees.
"Sy was diep godsdienstig en het in haar kerk voorgevat as leier van hul bidgroep," voeg Turner by.
Mnr. Norman Burgers het slegs nege dae gelede uit Hokianga, Nieu-Seeland, teruggekeer waar hy vir sy ander seun, Mark, gaan kuier het. Hy het volgens Turner ook "gaan totsiens sê". "Oupa Norman was al oud en het geweet dat hy nie gou weer vir Mark sou kon gaan kuier het nie," vertel Gelant.
Burgers sr. het 36 jaar lank vir 'n vrugteverskaffer gewerk. "Hy was nog van daai ou statige, trotse oumense," voeg Turner by.
Lisa was by die Holy Cross Educare Centre in Uitsig en Dean ?n leerling aan Erica Primêr in Belhar.
"Ons is nie kwaad vir die taxibestuurder nie, eerder woedend vir die wetgewing wat sulke onpadwaardige motors op paaie toelaat."
"Uit die tragedie sien ons die mooi reaksie en ondersteuning van die gemeenskap," sê Gelant.
Begrafnisreëlings was teen druktyd nog nie bekend nie.
01-29-2007, 01:48 AM #1447
SA in die spervuur oor misdaad
Addis Abeba. – Die Suid- Afrikaanse regering het ten sterkste ontken dat hy gister ingegryp het om te keer dat 'n verslag waarin hy onder meer oor misdaad in Suid-Afrika gekritiseer word, deur Afrika-leiers bespreek word.
Die Afrika-portuuroorsigmeganisme (APRM) se verslag oor Suid-Afrika is nie soos beplan aan die staatshoofde van APRM-lidlande voorgelê nie.
"Die dokument is dan nog in konsepvorm. Ons kan mos nie daaroor praat as dit nie 'n finale weergawe is nie. Ons het ooreengekom alle kommentaar moet eers bygewerk word," het pres. Thabo Mbeki by navraag aan Beeld gesê. Hy woon die AU se halfjaarlikse beraad hier by.
Die APRM-forum het Suid-Afrika se portuurverslag gisteroggend van sy agenda geskrap.
Dié gesprek is met ses maan-de uitgestel tot die AU se volgende beraad in Akkra, hoofstad van Ghana. Suid-Afrika se verslag, asook dié van Nigerië en Algerië, sal dan bespreek word.
Tot dan bly die inhoud van die portuurverslag vertroulik.
"Ek weet van baie mense wat teleurgesteld gaan wees. Die aanname was dat die regering sy plan van aksie om Suid-Afrika se probleme te probeer oplos, ná gister se vergadering in werking sou stel," het mnr. Ross Herbert van die Suid-Afrikaanse Instituut vir Internasionale Aangeleenthede by navraag gesê.
Me. Geraldine Fraser-Moleketi, minister van die staatsdiens en administrasie, het bewerings dat die bespreking uitgestel is omdat die regering ontevrede is met aspekte van die verslag en tyd probeer wen, ontken. Daar is ook beweer dat Suid-Afrika 'n "warm gesprek" met die APRM-paneel oor die verslag gehad het.
"Dit was 'n konsepdokument. Al die verslae wat tot dusver bespreek is, was in finale vorm," het sy aan verslaggewers gesê.
Ghana, Kenia en Rwanda se portuurverslae is verlede jaar afgehandel.
Misdaad is een van die kwessies waaroor daar luidens berigte 'n meningsverskil bestaan tussen die regering en van sy kritici wat die APRM-proses dopgehou het.
Kundiges wat deur die APRM aangestel is, het verlede jaar bevind die regering doen nie genoeg om misdaad te bestry nie.
In Suid-Afrika se selfbeoordelingsverslag word misdaad met armoede in verband gebring.
'n Amptenaar wat gevra het om anoniem te bly, het gesê "as dít waar is, moet Ethiopië die gewelddadigste land ter wêreld wees".
Na verneem word, gaan die 200 afskrifte van die APRM-verslag wat spesiaal vir gister se vergadering gedruk is, versnipper word. Dié dokument bestaan uit sowat 370 A4-bladsye.
Die regering se amptelike kommentaar is amper ewe dik.
Ook dít gaan vermoedelik vernietig word.
"Die verslag was foutief. Dit het nie die nuutste weergawe van ons plan van aksie bevat nie," het Fraser-Moleketi aan Beeld gesê.
"Ons het dit, soos vereis, op 15 Januarie aan die APRM-paneel gestuur. Ek weet nie hoekom dit nie in die dokument is nie. Dit is aangepas om voorstelle deur die APRM-paneel en andere te weerspieël. Dit spreek nou kwessies aan van nasionale belang waaroor alle Suid-Afrikaners bekommerd is."
Pres. Olusegun Obassanjo van Nigerië het gisteroggend in sy openingstoespraak gesê lande word met dié projek gehelp om uit mekaar se foute te leer, maar dit kan slegs slaag as daar nie politieke inmenging is nie.
01-29-2007, 01:51 AM #1448
Charles kap Mbeki oor misdaad
Londen. – Die misdaadsituasie in Suid-Afrika geniet baie aandag in die Britse koerante ná die moord op mnr. David Rattray, 'n kenner van die Anglo-Zoeloe-oorlog en vriend van die Britse troonopvolger, prins Charles.
Rattray is Vrydagaand in sy plaaswoning, Fugitive's Drift Lodge in KwaZulu-Natal, drie keer deur inbrekers geskiet wat sonder enige buit gevlug het.
Die moord van die "wit Zoeloe" is prominent in Britse koerante gebruik en selfs pres. Thabo Mbeki word gekritiseer omdat hy die misdaadkrisis in die land minder belangrik laat voorkom ter wille van die Wêreldbeker-sokkertoernooi in 2010 wat in Suid-Afrika gehou sal word. 'n Woordvoerder van Clarence-huis het gesê die prins is geskok en baie hartseer.
Die woordvoerder sê Rattray en die prins is vriende sedert die laat 90's. Hy was al 'n paar keer 'n gas by die huis waar die aanval plaasgevind het.
Dit is egter onmoontlik om te sê of hy die begrafnis sal bywoon aangesien hy en sy vrou, Camilla Parker Bowles, op 'n besoek aan die VSA is.
Hy is by die aanvang van die tweedaagse besoek aan New York en Philadelphia van die moord in kennis gestel.
Ná prinses Diana se dood in 1997 het hy prins Harry op vakansie na dié lodge geneem. Die lodge word jaarliks deur menige Britte besoek.
The Mail on Sunday berig dat prins Charles vir Rattray se vrou, Nicky, gebel het om simpatie te betuig. Hy't glo gesê die moord verteenwoordig 'n skokkende nuwe mylpaal vir Suid-Afrika.
Die egpaar se drie seuns, Andrew, 'n universiteitstudent, en Douglas en Peter, wat in private skole in Engeland is, het eergister na Suid-Afrika gereis. Sy suster, Julia, het aan die koerant gesê dat hy sy hele lewe gewy het aan die Zoeloe-gemeenskap en het nou sinneloos aan hul hand gesterf.
"Dit was my pa wat ons as kinders geïnspireer het om die edele sterftes van beide die Zoeloes en die Britse soldate van die 1800's te eer.
"Hy was een van die grootste ambassadeurs wat die land gesien het en nou is hy weg." Sy het gesê hy het die arm Zoeloe-gemeenskap opgebou, hul lewens verbeter en aan hulle werk gegee.
"Hy het kos op hul tafels gesit en hulle die waardigheid gegee wat hulle nie geniet het sedert hulle krygsmanne was nie. Hy het hulle met respek behandel.
"Ons sal dit moeilik vind om die moord te vergewe," het sy aan The Mail on Sunday gesê. Die moord sal die internasionale aandag nou weer vestig op die hoë vlakke van geweldsmisdade, veral omdat hy 'n suksesvolle promotor van Suid-Afrikaanse toerisme was, berig The Sunday Telegraph.
01-29-2007, 01:59 AM #1449
Blair is geveins, sê Thabo by beraad
Pres. Thabo Mbeki het die naweek uitgevaar teen Brittanje se ondersoek na Suid-Afrika se wapentransaksie en premier Tony Blair van Brittanje van skynheiligheid beskuldig.
Mbeki het sy gehoor by die Wêreld-Ekonomiese Forum-beraad in Davos, Switserland, verbaas toe hy gesê het ondersoeke na korrupsie fokus te veel op Afrika-lande en te min op die Westerse maatskappye wat die omkoopgeld betaal.
Brittanje se kantoor vir ernstige bedrog (SFO) ondersoek tans bewerings van korrupsie met die aankoop van 24 Hawk-opleidingsvliegtuie van die Britse wapenreus BAE Sys-tems. Dié transaksie is deel van Suid-Afrika se omstrede R30 miljard-wapenpakket.
Luidens die Britse dagblad The Times het Mbeki vir Blair van dubbele standaarde beskuldig oor hy (Blair) die SFO se ondersoek na die berugte al-Jamamah-transaksie tussen BAE en Saoedi-Arabië in Desember gestaak het. "Die Suid-Afrikaanse president het gesê die besluit (om die SA transaksie te ondersoek) het sy land se beeld geskaad en gewaarsku dat hy die saak persoonlik met Blair sal bespreek," berig The Times.
Beeld het verlede week berig die SFO wag al sewe maande vir 'n Suid-Afrikaanse wetstoepassingsagentskap om hulle by te staan met die ondersoek.
Eergister is berig die departement van justisie is glo verantwoordelik vir dié vertraging, omdat adv. Menzi Simelane, direkteur-generaal van justisie, nog nie die polisie gemagtig het om die SFO te help nie. Mbeki het aan The Times in Davos gesê Suid-Afrika sal sy samewerking met die ondersoek gee; selfs al verskil hy sterk oor die gronde daarvoor.
Maar mnr. Zolile Nqayi, woordvoerder van die minister van justisie, het gister aan Beeld gesê die SFO-aansoek "word nog oorweeg". Hy ontken dat die versoek reeds sewe maande by justisie lê en sê hulle het dit eers tussen die einde van verlede jaar en begin 2007 ontvang. Sodra 'n besluit geneem is, sal dit bekend gemaak word.
Luidens The Times het Mbeki, met verwysing na Blair se besluit oor Saoedi-Arabië, gesê dit is vir hom 'n raaisel waarom "strategiese belange" by BAE sou geld vir een land, maar nie 'n ander nie. "Ek is verward. Dis nog nie verduidelik nie. Desondanks gebruik ons dit nie om te sê ons gaan nie met hulle saamwerk nie, maar dalk verduidelik hulle eendag aan ons hoe 'n onderskeid soos dié moontlik is."
01-29-2007, 02:14 AM #1450
Hospitaal-hel duur voort
PORT ELIZABETH. – Die inflammasie in haar heup het al na haar geslagsdele versprei en sy wag al vyf dae vir mediese hulp in die Livingstone-hospitaal.
Me. Judith Areington (70), wie se heupvervangingsoperasies in dieselfde hospitaal onsuksesvol was, is nou terug in dié hospitaal om sake wat tydens die operasie skeefgeloop het, te laat regstel.
Toe sy verlede Woensdag opgeneem is, moes sy eers hoor sy is die vrou "wat met die media gepraat het". Toe moes sy hoor haar mediese lêer is weg.
Teen gister – vyf dae nadat sy opgeneem is – is daar nog geen mediese aandag aan haar geskenk nie. Haar familie dra vir haar kos aan, want sy kan nie die hospitaalkos in haar liggaam kry nie.
Die Burger het vroeër berig hoe Areington, van die Buffelsfontein-aftreeoord, vroeg verlede jaar 'n heupvervangingsoperasie by die Livingstone-hospitaal ondergaan en vyf maande later terug is weens ondraaglike pyn.
Areington het ook vertel dat dokters haar, nadat X-strale kort ná die eerste operasie geneem is, in kennis gestel het dat die kunsmatige heup verbrokkel het en dat sy weer onder die mes sou moes kom om dit te verwyder.
Sy is net voor Kersfees vir die soveelste keer hospitaal toe. Die dokters het toe aan haar gesê 'n stuk staal het in haar heup agtergebly ná die tweede operasie.
Verlede Woensdag is sy opgeneem om dié stuk staal te verwyder. Behalwe vir die glo sarkastiese opmerking van een dokter, het sy glo nog geen mediese sorg ontvang nie.
"Die dokter was Donderdag by my gewees en het voor my aan 'n groep hospitaalpersoneel in 'n sarkastiese stemtoon gesê dat ek die vrou is wat na die media toe gehardloop het."
Volgens Areington het dié stuk staal vreeslike pyn veroorsaak. "Dit het bly rondskuif en het in my rektum ingesteek. My heup het ook vreeslik geswel . . . dis nou al so erg dat my geslagsdele byna toegeswel is," het sy met trane in haar oë gesê.
Nou vrees sy boonop weerwraak omdat sy haar nood aan die groot klok gehang het. Sy het vertel hoe sy in die hersteltyd ná die vorige twee operasies tussen kakkerlakke, luise en wat vermoedelik menslike ontlasting is, in die hospitaal moes deurbring.
"Sy het my ook gesoebat om vir haar kos te bring, omdat sy nie die hospitaalkos in haar liggaam kon kry nie," het haar bekommerde dogter, me. Cheryl Barnard, gesê.
Wat sake vererger, is die feit Areington se verstandelik gestremde dogter, me. Cynthia du Mont (53), deesdae haar moeder moet versorg.
"Dit is 'n absolute gru-verhaal," het mnr. Athol Trollip, DA-leier in die Oos-Kaap, gesê. "Die regering laat haar in die steek." Hy het ook gewonder met hoeveel ander mense dieselfde sal gebeur.
Trollip meen stappe moet gedoen word om sulke gevalle te voorkom, en ook om op te tree teen diegene wat sulke situasies laat ontstaan.
Die Burger het herhaaldelik probeer om dr. Robin May, superintendent van die Livingstone-hospitaal, in die hande te kry vir sy kommentaar, maar sonder sukses.